KOMISIJOS REGLAMENTAS (EB) Nr. 417/2008
2008 m. gegužės 8 d.
kuriuo iš dalies keičiami Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos I ir II priedai
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. kovo 20 d. Tarybos reglamentą (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (1), ypač į jo 1 straipsnio 1 dalies trečią pastraipą,
kadangi:
(1)
Druska yra vertingas maisto produktas, kurio savybės glaudžiai susijusios su geografine gamybos vietove ir vietiniais metodais. Druskos gamyba yra svarbi daugelio regionų ekonominei ir socialinei plėtrai.
(2)
Medvilnė yra tam tikruose regionuose didelę reikšmę turintis žemės ūkio produktas. Išplėtus Reglamento (EB) Nr. 510/2006 taikymo sritį būtų sukurta naujų galimybių medvilnės įvaizdžiui ir naudojimui populiarinti.
(3)
Siekiant patenkinti tam tikrų gamintojų ir veiklos subjektų, kuriems druskos ar medvilnės gamyba yra vienas pagrindinių pajamų šaltinių, lūkesčius, šiuos produktus reikėtų įtraukti į Reglamento (EB) Nr. 510/2006 II priedą. Toks įtraukimas nekeičia produktų, kuriems taikomas Reglamentas (EB) Nr. 510/2006, žemės ūkio pobūdžio.
(4)
Šiame reglamente numatytos priemonės atitinka Saugomų geografinių nuorodų ir saugomų kilmės vietos nuorodų nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 510/2006 iš dalies keičiamas taip:
1)
I priedas papildomas šia įtrauka
„-
druska“;
2)
II priedas papildomas šia įtrauka:
„-
medvilnė“.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. gegužės 8 d.